หุ้นปิดบวก 4.01 จุด พรุ่งนี้ลุ้น AWC เข้าเทรด
หุ้นไทย วันที่ 9 ต.ค.62 ดัชนีปิดตลาดที่ระดับ 1,616.18 จุด เพิ่มขึ้น 4.01 จุด (+0.25%) มูลค่าการซื้อขาย 42,242.42 ล้านบาท
9 ต.ค. 2562

หุ้นไทย วันที่ 9 ต.ค.62 ดัชนีปิดตลาดที่ระดับ 1,616.18 จุด เพิ่มขึ้น 4.01 จุด (+0.25%) มูลค่าการซื้อขาย 42,242.42 ล้านบาท
น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) กล่าวว่า ตลาดหุ้นไทยปรับตัวได้ดีกว่าตลาดหุ้นในภูมิภาคเอเชียที่ต่างปรับตัวลงกัน อาจเป็นเพราะพักฐานไปก่อนหน้านี้แล้ว และนักลงทุนต่างชาติขายสุทธิต่อเนื่องในช่วงที่ผ่านมาด้วย ดังนั้นเมื่อมีปัจจัยลบมากระทบในเรื่องความกังวลการเจรจาการค้าระหว่างสหรัฐฯ และจีน เข้ามาจึงทำให้ตลาดฯไม่ปรับตัวลงมากในระหว่างซื้อขาย
ทั้งนี้ การเจรจาการค้าระหว่างสหรัฐฯ และจีนที่จะมีขึ้นในวันที่ 10-11 ต.ค.มีความไม่แน่นอน หลังจากที่สหรัฐฯประกาศขึ้นบัญชีดำต่อบริษัทเทคโนโลยีของจีน 28 แห่ง และระงับการออกวีซ่าให้กับเจ้าหน้าที่จีนที่มีส่วนเกี่ยวข้องกับการกดขี่ชาวมุสลิมในซินเจียง ทำให้สร้างความกังวลให้กับนักลงทุน
แนวโน้มการลงทุนในวันพรุ่งนี้ (10 ต.ค.) น.ส.อาภาภรณ์ กล่าวว่า ตลาดฯคงจะแกว่งไซด์เวย์ แต่วอลุ่มเทรดอาจคึกคักขึ้น เพราะหุ้น บริษัท แอสเสท เวิรด์ (AWC) เข้าซื้อขายวันแรก แต่ในแง่ของราคาหุ้น AWCขายไอพีโอ บนมูลค่า ( Valuation)สูง อาจทำให้ราคาปรับขึ้นไม่มาก นอกจากนี้ แนะติดตามการทยอยประกาศผลประกอบการกลุ่มแบงก์งวดไตรมาส 3/62 ที่จะทยอยเข้ามาในสัปดาห์หน้า พร้อมให้แนวรับ 1,600 จุด ส่วนแนวต้าน 1,620 จุด
 
5 หลักทรัพย์ที่มีมูลค่าการซื้อขายสูงสุด 
BANPU มูลค่าการซื้อขาย 2,283.50 ล้านบาท ปิดที่ 13.30 บาท เพิ่มขึ้น 0.90 บาท
GPSC มูลค่าการซื้อขาย 1,954.46 ล้านบาท ปิดที่ 77.75 บาท เพิ่มขึ้น 4.00 บาท
SCC มูลค่าการซื้อขาย 1,659.15 ล้านบาท ปิดที่ 385.00 บาท ลดลง 1.00 บาทBGRIM มูลค่าการซื้อขาย 1,451.07 ล้านบาท ปิดที่ 44.25 บาท เพิ่มขึ้น 1.25 บาท
PTT มูลค่าการซื้อขาย 1,286.90 ล้านบาท ปิดที่ 45.75 บาท ราคาไม่เปลี่ยนแปลง